
Text rozhodnutia
Súd: Krajský súd Trnava Spisová značka: 43Sd/5/2016 Identifikačné číslo súdneho spisu: 2016200047 Dátum vydania rozhodnutia: 23. 01. 2017 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2017:2016200047.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred sudcom JUDr. Ľubomírom Bundzelom v právnej veci navrhovateľky: W. G., nar. X.X.XXXX, bytom ul. Y.. Y. XXXX/XX, XXX XX A. proti odporkyni Sociálna poisťovňa - ústredie, Ul. 29. augusta č. 8, Bratislava, o preskúmanie zákonnosti rozhodnutia odporkyne číslo: XXX XXX XXXX X zo dňa 3.12.2015 takto r o z h o d o l : Súd napadnuté rozhodnutie odporkyne Sociálnej poisťovne - ústredie Bratislava číslo XXX XXX XXXX X zo dňa 3. decembra 2015 p o t v r d z u j e . Navrhovateľke sa náhrada trov konania nepriznáva. o d ô v o d n e n i e : Rozhodnutím č. XXX XXX XXXX X zo dňa 3.12.2015 odporkyňa podľa § 82 zák.č. 461/2003 Z.z. o sociálnom poistení v znení neskorších predpisov (ďalej len zákon o sociálnom poistení) a §1 Opatrenia Ministerstva práce, sociálnych vecí a rodiny SR č. 283/2015 Z.z. (ďalej len opatrenie MPSVaR SR) navrhovateľke počnúc od 1.1.2016 zvýšila starobný dôchodok na 250,20 eur mesačne v súlade s týmto opatrením, ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2016. Podľa § 82b zákona o sociálnom poistení v znení zák.č. 140/2015 Z.z. rozhodla, že navrhovateľke od 1.1.2016 patrí starobný dôchodok zvýšený na sumu minimálneho dôchodku, čo predstavuje sumu 281,30 eur mesačne. V odôvodnení rozhodnutia bolo konštatované, že bez sumy zvýšenia na sumu minimálneho dôchodku by navrhovateľke patril starobný dôchodok k 31.12.2015 v sume 248,30 eur mesačne, pričom táto suma by bola od 1.1.2016 zvýšená o 1,90 eur mesačne, v súlade s vyššie uvedeným Opatrením MPSVaR SR. Vzhľadom k tomu, že dôchodok zvýšený na sumu minimálneho dôchodku (281,30 eur mesačne) je vyšší ako dôchodok zvýšený podľa § 82 zákona o sociálnom poistení, tak navrhovateľka patrí dôchodok zvýšený na sumu minimálneho dôchodku. Navrhovateľka napadla správnosť tohto rozhodnutia návrhom na jeho preskúmanie, doručeným odporkyni 21.1.2016 a žiadala toto rozhodnutie preskúmať súdom. Podľa jej názoru každoročné zvyšovanie dôchodkov by sa malo vzťahovať aj na valorizáciu minimálneho dôchodku, ktorý by jej mal byť priznaný vo výške 283,20 eur mesačne (281,30 eur + 1,90 eur). Krajský súd preskúmal napadnuté rozhodnutie podľa § 250l a nasl. O.s.p. a dospel k záveru, že odvolanie navrhovateľky nie je dôvodné. Podľa § 1 písm. a) Opatrenia MPSVaR SR č. 283/2015 Z.z. sa starobný dôchodok zvyšuje o 1,90 eur. Navrhovateľka na pojednávaní uviedla, že by sa mal valorizovať aj dôchodok minimálny, pričom takéto rozhodnutie odporkyne považuje za diskriminačné. Na druhej strane poukázala aj na to, že si je vedomá toho, že podľa platných právnych predpisov nie je možné valorizovať minimálny dôchodok. Poverená zástupkyňa odporkyne žiadala napadnuté rozhodnutie ako vecne správne potvrdiť, pričom v plnom rozsahu sa pridržiavala písomného vyjadrenia zo dňa 27.1.2016. V predmetnej veci je potrebné uviesť, že v prípade nezavedenia tzv. minimálneho dôchodku by navrhovateľke patril 31. decembra 2015 starobný dôchodok v sume 248,30 eur mesačne, ktorý by jej bol počnúc od 1.1.2016 zvýšený o 1,90 eur mesačne, v súlade s § 1 písm. a) Opatrenia MPSVaR SR č. 283/2015 Z.z. . Vzhľadom k tomu, že suma minimálneho dôchodku predstavuje 281,30 eur mesačne a je vyššia ako dôchodok zvýšený podľa § 82 zákona o sociálnom poistení, tak navrhovateľke patrí dôchodok zvýšený na sumu minimálneho dôchodku, na ktorý sa zákonná valorizácia nevzťahuje. Vzhľadom k vyššie zisteným skutočnostiam krajský súd dospel k záveru, že napadnuté rozhodnutie odporkyne je správne, vydané v súlade so zákonom a preto ho súd podľa § 250q ods. 2 O.s.p. ako vecne správne potvrdil. O náhrade trov konania rozhodol podľa § 250l ods. 2 O.s.p. v spojení s ust. § 250k ods. 1 O.s.p. tak, že navrhovateľke, ktorá bol v konaní neúspešná náhradu trov konania nepriznal. Poučenie: Proti tomuto rozhodnutiu je možné podať odvolanie v lehote 15 dní odo dňa jeho doručenia prostredníctvom Krajského súdu v Trnave na Najvyšší súd SR. Podľa § 205 ods. 1 O.s.p., v odvolaní sa má popri všeobecných náležitostiach ( § 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2017:2016200047.1 (dáta aktuálne k 14. 11. 2026). Záväzné je znenie zverejnené súdom.




